تأمين معبر لݣرݣرات 2020

دارت لمملكة لمغربية صباح د نهار جمعة 13 نونبر 2020 تدخل عسكري بدون نية قتالية وبشكل سلمي فمنطقة لݣرݣرات بهدف تطهيرها من ميليشيات لپوليزاريو وفتح الطريق أمام عبور المدنيين بين المغرب وموريتانيا بعد إغلاقها لمدة 15 يوم من طرف الپوليزاريو.

جات هاد لعملية بعدما خرج بلاغ د وزارة الخارجية المغربية تذكر فيه بللي ”المغرب قرر التحرك في احترام تام للسلطات المخولة ليه، حيت التحركات لي كتقوم بها لپوليزاريو كتشكل أعمال متعمدة لزعزعة الاستقرار وتغيير الوضع بالمنطقة، وكتمثل انتهاك للاتفاقيات العسكرية، وتهديد حقيقي لاستدامة وقف إطلاق النار، كما أن هاد التحركات كتقوض أية فرص لإعادة إطلاق العملية السياسية المنشودة من قبل المجتمع الدولي“، إضافة لأن هاد العملية ”كتقوم على تجنب أي احتكاك مع أشخاص مدنيين وعدم اللجوء لاستعمال السلاح إلا في حالة الدفاع الشرعي“.

 خلفية 
بدات لپوليزاريو رسميا يوم 21 أكتوبر 2020 بعميلة غلق معبر لݣرݣرات بهدف الضغط على المغرب وإثبات وجودها قبل موعد صدور تقرير مجلس الأمن الدولي الخاص بقضية الصحراء، وقام 60 شخص تابع ليها بوضع الأحجار والإطارات المطاطية وتخريب الممرات ديال المنطقة الحدودية شي لي فرض حصار اقتصادي على موريتانيا وعطل الحركة التجارية ما بين المغرب وغرب أفريقيا وخلا بزاف ديال السائقين المغاربة واحلين فموريتانيا.

أيام قليلة من بعد قطع الطريق قامت لپوليزاريو بإرسال قواتها للمنطقة تحت ذريعة "حماية مواطنيها"، الأمر لي اعتابرو المغرب استفزاز، خصوصاً أن المنطقة عازلة ومنزوعة السلاح بمقتضى اتفاق وقف إطلاق النار 1991.

 دعوات دولية لوقف عرقلة السير 
طالب الأمين العام للأمم المتحدة أنطونيو غوتيريش يوم السبت 26 شتنبر 2020، لإنفصاليين ديال لپوليزاريو، بعدم عرقلة حركة السير المدنية والتجارة المنتظمة ف لݣرݣرات، والامتناع على أي إجراء إقدر يشكل تغيير فالوضع القائم فالمنطقة العازلة.

دعا سفير الولايات المتحدة الأمريكية المعتمد لدى المملكة المغربية دايفيد فيشر لعدم عرقلة حركة السير المدنية والتجارية المنتظمة عبر معبر لݣرݣرات الحدودي.

قال نيكولاس دي ريفيير السفير الممثل الدائم لفرنسا لدى الأمم المتحدة، فتفسيرو للتصويت على قرار مجلس الأمن الدولي 2548 بلي فرنسا كتؤيد دعوة المتحدث باسم الأمين العام للأمم المتحدة لعدم عرقلة حركة السير المدنية والتجارية وعدم تغيير الوضع القائم فالمنطقة العازلة، وبلي فرنسا كتدعم فهاد الصدد جهود بعثة المينورسو.

 نتائج 
انساحبات عناصر جبهة لپوليزاريو من معبر لݣرݣرات الحدودي مع موريتانيا من بعد تدخل الجيش المغربي. وݣالت وزارة الشؤون الخارجية والتعاون الإفريقي والمغاربة المقيمين بالخارج بلي التحرك المغربي تم بشكل سلمي و دون اشتباك ؤلا تهديد لسلامة المدنيين وبدون إراقة دماء ؤلا تسجيل ضحايا. وأفاد بلاغ للقيادة العامة للقوات المسلحة الملكية من بعد ساعات قليلة على التدخل بأن معبر لݣرݣرات بين المغرب وموريتانيا ولا مؤمن بشكل كامل من خلال إقامة حزام أمني بتعليمات سامية من الملك محمد السادس القائد الأعلى ورئيس أركان الحرب العامة للقوات المسلحة الملكية.

من بعد نجاح العملية باشرات الفرق الهندسية العسكرية والمدنية تعبيد الطريق الرابط ما بين نقطة لݣرݣرات والنقطة 55 بالحدود الموريتانية، وبناء جدار عازل لحماية مستخدمي الطريق من أي استفزاز محتمل للبوليساريو.

 ردود الفعل الرسمية 
 داخل لمغريب 
عقد سعد الدين العثماني رئيس الحكومة المغربية، نهار 13 نونبر 2020 جتماع معا الزوعاما د الأحزاب السياسية الوطنية باش يطلعهم على آخر المستجدات المتعلقة بالتحرك لي باشراتو المملكة ف المنطقة العازلة ديال لݣرݣرات، و عبّرو الزوعاما د الأحزاب السياسية المغربية خلال هلظ الاجتماع على تقديرهم الرفيع للمبادرات والتوجيهات الملكية الهادفة للدفاع على الوحدة الترابية للمملكة وترسيخ مغربية الصحراء بشكل لا رجعة فيه، ودعاو المشاركين خلال هاد الاجتماع للتعبئة الشاملة واليقظة المتواصلة لكل القوى الحية للذود على وحدة المملكة وسلامة أراضيها.

أعلن البرلمان المغربي لدعمو لعملية التطهير وجا فبلاغ رسمي: ”كيؤكد ممثلو الأمة تثمينهم ودعمهم للخطوات المسؤولة والشجاعة لي كتقوم بها قواتنا المسلحة الملكية بقيادة جلالة الملك محمد السادس“.

أكدات الهيئات المنتخبة و الشومبرات المهنية ف مدينة العيون تأييدها التام و المطلق و اللامشروط لتدخل القوات المسلحة الملكية لتأمين معبر لݣرݣرات، و ضمان تدفق السلاعي و تنقل الأفراد المدنيين لي بلا سلاح.

 خارج لمغريب 
 مواقف داعمة 
تافقات بزافت الدول العربية والأفريقية على وجاهة وشرعية التحرك المغربي فالمعبر الحدودي ديال لݣرݣرات، بعدما طردات القوات المسلحة الملكية المغربية مرتزقة للپوليزاريو من بعد ثلاثة أسابيع من الاستفزاز وإغلاق المعبر فوجه البضائع والأشخاص. وهادو كانو أبرز الردود:
 الإمارات: فأول رد فعل دولي قالت الإمارات ”أكدات دولة الإمارات تضامنها ووقوفها لجانب المملكة المغربية الشقيقة ودعم قرار صاحب الجلالة الملك محمد السادس بوضع حد للتوغل اللاقانوني بالمنطقة العازلة ديال لݣرݣرات لي كتربط المغرب ب موريتانيا بهدف تأمين الانسياب الطبيعي للبضائع والأشخاص بين البلدين الجارين.“
 قطر: ”كتعبر دولة قطر على قلقها العميق من عرقلة حركة التنقل المدنية والتجارية بمعبر لݣرݣرات الحدودي، وكتعبر عاوتاني على تأييدها للخطوة لي قامت بها المملكة المغربية الشقيقة بالتحرك لوضع حد لوضعية الانسداد الناجمة عن عرقلة الحركة فالمعبر.“
 البحرين: ” كتعرب وزارة خارجية مملكة البحرين على دعم مملكة البحرين وتضامنها مع المملكة المغربية الشقيقة فالدفاع على سيادتها وحقوقها وسلامة وأمن أراضيها ومواطنيها فمنطقة معبر لݣرݣرات المغربية فإطار السيادة المغربية، ووحدة التراب المغربي، ووفقًا للشرعية الدولية.“
 الأردن: ”أكدات وزارة الخارجية وشؤون المغتربين اليوم وقوف المملكة الكامل مع المملكة المغربية الشقيقة فأي حاجة كتتاخذها من خطوات لحماية مصالحها الوطنية ووحدة أراضيها وأمنها.“
 سلطنة عمان: ”السلطنة كتعرب على تأييدها للمملكة المغربية الشقيقة فلي تاخداتو من إجراءات لحماية أمنها وسيادتها على أراضيها.“
 السعودية: ”عربات وزارة الخارجية على تأييد حكومة المملكة العربية السعودية للإجراءات لي تاخداتها المملكة المغربية الشقيقة لإرساء حرية التنقل المدني و التجاري فالمنطقة العازلة د لݣرݣرات فالصحرا المغربية.“
 فلسطين: جددات سفارة دولة فلسطين لدى المملكة المغربية ”تأكيد الموقف الفلسطيني الثابت من وحدة وسلامة وأمن المغرب ودعم وحدة التراب المغربي ودعم جهود المغرب فهاد الشأن وفق قرارات الجامعة العربية والأمم المتحدة.“
 الكويت: ”اعربات وزارة الخارجية على تأييدها للإجراءات لي اتخداتها المملكة المغربية الشقيقة لضمان انسياب حركة البضائع والأفراد بشكل طبيعي وبلا عوائق فمنطقة لݣرݣرات العازلة ما بين المغرب وموريتانيا.“

نفس الشيء كنتلاقاو هيئات دولية دعمات الموقف المغربي وأكدات على أهمية فتح المعبر، بحال البرلمان العربي، منظمة التعاون الإسلامي، مجلس التعاون الخليجي، وليتيحاد لؤروپي.

 الاتحاد لؤروپي: خلال المباحثات ديال جوزيف بوريل الممثل السامي ديال الاتحاد لؤروپي مع وزير خارجية المغرب ناصر بوريطة ووزير خارجية الجزائر صبري بوقادوم نهار 15 نونبر 2020، شدد الممثل السامي بشكل خاص على الحفاظ على حرية التنقل والمبادلات عبر الحدود فمنطقة لݣرݣرات والأثر ديالها الهام على كامل المنطقة المغاربية والساحل.

قال أوليڤر فاريلي لمفوض لؤروپي للجوار والتوسع فتغريدة ليه على تويتر بلي كيرحب بالتزام المغرب باتفاق وقف إطلاق النار، وقال بلي ضمان حرية تنقل الأفراد والسلع أساسية، وبلي الحفاظ على الاستقرار السياسي والاقتصادي لدول الجوار أمر لا رجعة فيه.

 للپوليزاريو و الجزائر 
وصفات "حركة البناء الوطني" فالجزائر عملية تطهير المعبر الحدودي د لݣرݣرات ب "اعتداء عسكري دنيء" و وصفات القوات المسلحة الملكية ب "الجيش المحتل"، وتم نشر هاد التصريحات ف جوج مقالات مختالفين على موقع "وكالة الأنباء الجزائرية" (الذراع الرسمي للإعلام الجزائري) ف 13 و 14 نونبر 2020.

قال إبراهيم غالي الأمين العام لجبهة للپوليزاريو بلي الأخيرة نساحبات من اتفاق وقف إطلاق النار وبلي ”المعارك بدات وأن الحرب اندلعات ومعها ولجنا مرحلة جديدة وحاسمة.“

 مصادر 

تصنيف:قضية الصحرا لغربية
تصنيف:2020 ف لمغريب
تصنيف:2021 ف لمغريب
تصنيف:2022 ف لمغريب
تصنيف:2023 ف لمغريب
تصنيف:مطايفات د عوام 2020
تصنيف:عوام 2020 ف لمغريب
تصنيف:حروب ديال لمغريب